Sung C’-wen

Sung C’-wen (, , anglický prepis: Soong Tse-ven alebo TV Soong; * 4. december 1894, Šanghaj, Čínske cisárstvo† 26. apríl 1971, San Francisco, USA) bol čínsky podnikateľ a politik pôsobiaci na začiatku 20. storočia v Čínskej republike. Narodil sa ako syn obchodníka Charlesa Soonga. Je bratom troch sestier Sung, jeho švagri boli generalissimo Čankajšek, doktor Sunjatsen a finančník Kchung Siang-si. Rodina Sung patrila do jednej zo štyroch vplyvných rodín počiatku 20. storočia v Šanghaji.

 Mladosť a štúdium 
Narodil sa v Šanghaji ako tretie zo šiestich detí. Mal dve staršie (Sung Aj-ling, Sung Čching-ling) a jednu mladšiu sestru (Sung Mej-ling), a dvoch mladších bratov. Jeho otec, Charles Soong (18631918), študoval v USA a stal sa členom Evanjelickej cirkvi metodistickej, po návrate do Číny pracoval ako misionár. Otec sa čoskoro stal bohatým a vplyvným priemyselníkom, ktorý bol zapojený do mnohých podnikov. Neskôr tiež financoval nacionalistickú stranu Kuomintang.

Sung C’-wen študoval ekonómiu a získal titul BA na Harvardovej Univerzite, potom získal doktorát na Columbia University. V roku 1917 sa vrátil do Číny a čoskoro sa začal aktívne venovať bankovníctvu a finančníctvu. Po roku 1923 pokračoval v úlohe svojho otca v oblasti financovania nacionalistovKuomintangu.

 Kariéra 
V roku 1923 sa Sung pridal k Sunjatsenovej revolučnej kampani na zjednotenie Číny a odštartoval tým svoju politickú kariéru. Pomáhal financovať vojenskú kampaň za zjednotenie Číny Pochod na sever, ktorú v rokoch 19251927 viedol jeho švagor Čankajšek. Po úspešnom zjednotení Číny zastával vysoké funkcie v kantonskej vláde, stal sa guvernérom Čínskej centrálnej banky (19281934) a ministrom financií (19281933). Neskôr bol tiež premiérom nacionalistickej vlády (1930, 19321933).

náhľad| Sung na konferencii Spojených národov, 1945

Ako minister financií Sung zreformoval daňový systém, zrušil vnútorné tranzitné tarify a konsolidoval zahraničné a domáce dlhy. Navyše medzi rokmi 1928 a 1930, dojednaním série dohôd so zahraničnými mocnosťami, vrátil Číne colnú autonómiu, čím obnovil právo Číny stanoviť tarifné sadzby a dohliadať na ich platenie. O toto právo Čína prišla za doby dynastie Čching podpísaním nerovnoprávnych dohôd so západnými mocnosťami v 19. storočí.

Spolu s ďalšími finančníkmi založil Národnú hospodársku radu (po roku 1934 zvanú CDFC (China Development Finance Corporation). Rada sprostredkovávala poskytovanie úverov potrebných pre industrializáciu Číny a tiež sa stala platformou pre prilákanie zahraničného kapitálu do krajiny.

V roku 1933 rezignoval na post ministra zahraničných vecí kvôli nesúhlasu s Čankajškovým ustupovaním Japoncom, ale v roku 1940, tri roky od začiatku čínsko-japonskej vojny bol poslaný do Washingtonu ako Čankajškov reprezentant. Čankajšek chcel, aby Sung spolupracoval s americkou vládou a získal podporu prezidenta Roosevelta pre vojnu s Japoncami. Sung bol v USA úspešný a vyjednal nejednu finančnú pomoc.

V decembri roku 1944 bol Sung vymenovaný za premiéra nacionalistickej vlády a za ministra zahraničných vecí. Zúčastnil sa historicky prvej konferencie Spojených Národov v San Franciscu, kde viedol čínsku delegáciu. Navštívil tiež Moskvu a vyjednával so Stalinom o sovietskych záujmoch v strednej a severnej Číne. V júli 1945, po neúspešnej snahe zabrániť odpojeniu Vonkajšieho Mongolska od Číny, rezignoval na post ministra zahraničia.

náhľad| Čankajšek, lord Mountbatten a Sung C’-wen, 1943

 Posledné roky 
V posledných rokoch jeho politickej činnosti slúžil ako guvernér provincie Kuang-tung. Po porážke nacionalistov v roku 1949, sa Čankajšek s Kuomintangom odobrali na Taiwan. Sung sa v reakcii na udalosti v Číne presťahoval do New Yorku, kde žil pokojným životom. Zomrel roku 1971 v San Franciscu v sedemdesiatich siedmich rokoch.

 Referencie 

 Iné projekty 

 Zdroj 

Kategória:Čínski politici
Kategória:Čínski podnikatelia
Kategória:Nacionalisti
Kategória:Ministri financií
Kategória:Politici Kuomintangu
Kategória:Osobnosti zo Šanghaja